И син гръм удряше, но XXI век е червен | sportcafe.bg
20.10.2013, 10:40 (обновена 28.04.2017, 14:03)
Таблото едва побира "синия" триумф преди 45 години.
И левскарите са имали повод да се снимат с таблото - техните две победи със 7 вкарани гола остават рекордни за дербито.
0:5 на финала за купата преди 15 години също още топли "сините" сърца.
Но гледката на Стоичков в червения екип остава кошмар... С четирите си гола и фланелката с номер 4, Камата завинаги влезе във фолклора на големия мач.
А преди 11 години, пак с треньор Стойчо Младенов, ЦСКА направи най-голямата разлика във вечното дерби за новия век - 3:0. От тогава до събота нямаше победа на един от двата гранда с над 2 гола разлика.
Червената половина на стадиона скандираше "Още, още!", а цесекарите, макар и доволни от класиката в дербито, останаха с чувството, че можеше и повече от това 3:0.
Такава е нагласата в големия мач - първо се молиш да си на страната на победителите, а след това ти се струва, че е можело да удариш вечния съперник още по- съкрушително. Но напрежението е голямо, даже смазващо...
Победата е по-важна от резултата.
През новия век има само два мача, в които победителят бие с над 2 гола разлика. И двата са за ЦСКА. 3:0 през 2002 г. с треньор Стойчо Младенов, 3:0 в събота, с треньор пак Младенов.
Левски няма победа с изразителен резултат вече 15 години. Което за левскарите си е болка, защото се гордеят с погроми като 7:1 и 7:2.
Казват, че 1:0 най-боли, ама...
Историята помни разгромни победи, но напоследък дори успехите с два гола разлика са сериозна рядкост.
На 26 февруари 2011-а ЦСКА спечели с 3:1 на "Герена" в скандален мач, след който бе взето решение дербито да се пренесе на "Васил Левски" - единствено и само там.
Левскарите пък на се печелили с два и повече гола от май 2009-а, когато ликуваха с 2:0.
А не е като да няма велики "сини" победи. Левски "честити" 50-годишния юбилей на "армейците" с 5:0 за Купата на 13 май 1998-а, а 4 години по-рано записа най-категоричния успех за всички времена - 7:1.
Резултатът е възпят от сектор "Б", но има и друга "седмица". Може би най-великата за "синя" България. Или поне за по-старото поколение. На 17-ти ноември 1968-а Гунди бележи хеттрик за 7:2, а първият и последният гол от общо деветте е за "червените".
Остроумието на привържениците на отбора на народа не пропуска този факт. Петър Жеков бележи още във 2-та минута, за да се види колко са цесекарите на стадиона, а Цветан Атанасов секунди преди края, за да се види колко са останали. Така твърдят левскарите.
"Армейците" обаче също не са капо, въпреки че изостават сериозно в баланса на мач номер 1 у нас.
На 1-и октомври (емблематичният за ЦСКА месец в сблъсъка) 1989-а Ицо Стоичков бележи 4 в "синята" врата за първото в историята 5:0.
При радостта си след едно от попаденията Камата едва не си счупи врата, а в следващото вечно дерби излезе с фланелка с номер 4. Нищо не е забравено, нищо не е простено...
ЦСКА - Левски помни и две "шестици". "Сините" удрят с 6:3 през 1962-а в среща от първенството, а две години по-късно "армейците" отвръщат - 6:2, а мачът носи името... Мач на дружбата. Каква ирония! Нима някога е имало дружба между двата отбора?
И изобщо възможно ли е ЦСКА, Левски и думата "дружба" да са в едно изречение?
Не можем да искаме да се обичат. Това е част от играта. Но нямаме нищо против да са по-резултатни. Да, при разгром едните страдат тежко, но - нали има голове и зрелище.
Защото това 3:0 в събота си беше истинско събитие...
Oще: а група вечно дерби дерби левски христо стоичков цска
1 House | 20.10.201323:05
Е като си ги накачил тези снимчици става ли ти по- леко? А защо не сложиш една на любимия ти овчи отбор, дето падат от Ботев Враца на Герена с 3:6 ......
Просто сте жалки, само тия снимчици ще ви останат...